Toshkentlik qiz O‘zbekiston gimnastika federatsiyasi kubogiga ega bo‘ldi

Toshkentda badiiy gimnastika bo‘yicha O‘zbekiston gimnastika federatsiyasi kubogi uchun respublika turniri o‘tkazildi. Unda mamlakatimizning barcha hududidan 50 nafar iste’dodli gimnastikachi g‘oliblik uchun kuch sinashdi, deb xabar berdi O‘zA.

Shaxsiy birinchilik bo‘yicha bosh sovrin – O‘zbekiston gimnastika federatsiyasi kubogi poytaxtlik Anora Davlatovaga nasib etdi. Shuningdek, iste’dodli sportchi bulavada mashq bajarishda oltin, halqa o‘ynatishda kumush medal bilan taqdirlandi.
Poytaxtlik Nilufar Shomurodova halqa va to‘p yordamida bajargan kompozitsiyalari uchun birinchi o‘ringa loyiq deb topilib, bir juft oltin medalga ega bo‘ldi. Toshkent shahri vakilasi Zulfiya Yo‘ldosheva tasma va bulava o‘ynatishda oltin va kumush medallarni qo‘lga kiritdi.
Shaxsiy birinchilikda iste’dodini namoyish etgan poytaxtlik Aziza Mahkamova bittadan kumush va bronza, samarqandlik Shahzoda G‘ulomova kumush, navoiylik Sabina Xudoyorova hamda buxorolik Sarvinoz Ostonova bronza medallariga loyiq topildi.
Musobaqa qoidasiga ko‘ra, guruh bellashuvlari ham o‘tkazildi. Bu gal gimnastikachilar hakamlar hay’ati e’tiboriga halqa va bulava yordamida bajarilgan kompozitsiyalarni havola etdi. Unda har bir jamoadan besh nafardan sportchi mahoratini namoyish qildi. Bellashuvlarda Toshkent shahri jamoasi gimnastikachilarining har ikki yo‘nalish bo‘yicha chiqishi hakamlar tomonidan eng yuqori bahoga loyiq topildi va poytaxtlik qizlar oltin medalga ega bo‘ldi.